XLV.  Privilegium pro ecclesia S. Martini Laudunensis.   (Anno 1144, Maii 19.) [  Ibid.,  p. 451.]
Author: Lucius II

LUCIUS episcopus, servus servorum Dei, dilectis filiis GUATTERO abbati et canonicis ecclesiae B. Martini quae est in Laudunensi suburbio sita, eorumque successoribus divino famulatui mancipatis, in perpetuum.

Quoniam sine verae cultu religionis nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et religiosa loca apostolicae sedis munimine confovere. Quoties enim illud a nobis petitur quod rationi cognoscitur convenire, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris rationabilibus petitionibus annuentes ecclesiam Sancti Martini, in qua divino mancipati estis obsequio, ad exemplar praedecessoris felicis memoriae Innocentii papae, sub B. Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona eadem ecclesia inpraesentiarum juste et legitime possidet, aut in futurum concessione pontificum, liberalitate principum, oblatione fidelium seu aliis justis modis rationabiliter poterit adipisci, firma vobis vestrisque successoribus et illibata permaneant: in quibus haec propriis nominibus duximus exprimenda: Alodia videlicet de Diona, de Conerchis, de Boelio, molendina de Fossa, molendinum de Bartels, alodia de Taron de Planeto, de Magniviler, de Remicurto, de Floricurte cum decimis eorumdem allodiorum; totum territorium Salmuncei cum sylvis et pratis, et justitia, et districtum sicut vobis concessum est a venerabili fratre nostro Stephano Metensi episcopo: terras quos possidetis in Rokignicurte, in Pirrehs, in Pomereto, in Mozokis cum molendino, duas partes decimae de Cilis cum decima culturarum. Terram de Aveins cum decima, Monstratam culturam, terras quas habetis in Vercigniaco, Burcis, Makigni cum molendino et furno et pratis; allodia de Vorgia, duas partes decimae de Monte-Cavillo, molendinum de Alneto, duas partes decimae de Camulgia, molendinum de Auvil, partem decimae de Pusello, et terras quas ibidem habetis, et in Athies, molendina de Anisi, de Clari, de Comportet, Destoneles, de Folia, et molendinum quod Becheralum dicitur; vineas quas possidetis in monte Lauduno, in Tiriniaco, in Vorgia, in Jovia, in Brueria, in Sirivalle, in monte Cavillo, in Orgivalle, in Camulgia, in Capriniaco, in monte Artelli, in Trubercourt, in Cryptis, in Mons, in Philains. Sane laborum vestrorum quos propriis manibus aut sumptibus colitis, sive de nutrimentis vestrorum animalium, nullus omnino clericus vel laicus a vobis decimas exigere praesumat. Ut autem tam in praelatis quam in subditis vestri ordinis integritas inviolabiliter observetur, decernimus ut, si quis abbatum qui de vestra Ecclesia exierint ab ordine et consuetudine Laudunensis monasterii Sancti Martini deviaverit, abbas praedicti monasterii super correctione sua eum bis tertiove commoneat; quod si incorrigibilis apparuerit, dioecesanus episcopus sub praesentia et testificatione abbatis Sancti Martini et duorum ejusdem Ordinis abbatum, sine omni dilatione, ordinis sui trangressorem deponet; depositum autem episcopus ad ecclesiam B. Martini remittet, et alium idoneum canonica fratrum electione e vestigio subrogabit. Sepulturam quoque ejusdem loci liberam esse concedimus, ut eorum qui se inibi sepeliri deliberaverint, devotioni et extremae voluntati, nisi forte excommunicati fuerint, nullus obsistat, salvo jure parochialium sacerdotum. Nulli ergo hominum fas sit praefatam ecclesiam temere perturbare, aut ejus possessiones auferre, aut ablatas retinere, minuere, vel temerariis vexationibus fatigare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura: salva dioecesani episcopi canonica justitia et apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Laterani per manum Baronis capellani et scriptoris, decimo quarto Kalendas Junii, indictione septima, Incarnationis Dominicae anno millesimo centesimo quadragesimo quarto, pontificatus vero domni Lucii II papae anno primo.